|  |  |
| --- | --- |
|  | |
| NASLOVNIK | KRAJ, DATUM |
| športnim zvezam  članicam OKS-ZŠZ | Ljubljana, 19.4.2022 |
| ZADEVA  ZAPIS Regijskega posveta na temo Pravil OKS-ZŠZ, ki je potekal v petek, 15.4.2022 z začetkom ob 14.uri v prostorih Hotela Piramida, Ulica heroja Šlandra 10, Maribor | |

Prisotni s strani športnih zvez članic: Vladimir Sitar (Kickboxing zveza Slovenija), Lovrencij Galuf (Judo zveza Slovenije), Jure Šega (Slovenska potapljaška zveza), Jan Puhner (Univerzitetna športna zveza), Marjan Pučnik (Univerzitetna športna zveza), Zoran Kačičnik (IO OKS-ZŠZ), Kristjan Kostrevc (Združenje inštitut Perun), Grega Ritlop (ŠD Kobilje), Mitja Marin (ŠD Študent), Franjo Rozman (ŠZ MO Ptuj), Matevž Žugelj (ITF zveza za tradicionalni taekwon-do Slovenija), Miha Kos (ITF zveza za tradicionalni taekwon-do), Bogdan Plaznik (ŠZ Velenje), Nik Lemež (ŠZ Velenje), Iztok Šumatič (Slovenska rolkarska zveza), Iztok Kvas (ŠZM Regijska pisarna Maribor), Jerneja Fišc Kurnik (ŠD Center Maribor), Aleksander Šajn (ŠD Studenci Maribor), Milica Marin (Štajerski bridge K), Klemen Tasič (Slovenska univerzitetna športna zveza), Jan Sredenšek (Univerzitetna športna zveza MB), Laura Krančan (OŠZ Moravska toplice), Katka Geršak (ŠZ Velenje), Katja Koren Miklavec (Klub slovenskih olimpijcev), Edvard Kolar (Gimnastična zveza Slovenije), Miran Kos (ZŠD Ravne), Silvester Lipošek (Plavalna zveza Slovenije), Maja Bezjak (ŠZ Maribor), Bogdan Gabrovec, Janez Sodržnik, Tomaž Barada (IO OKS-ZŠZ)

Ostali prisotni: Blaž Perko, Brane Dmitrovič, Samo Košir, Gorazd Cvelbar, Bojana Okorn Počivavšek (vsi strokovna služba OKS-ZŠZ).

B. Gabrovec uvodoma je predal besedo T. Baradi, predsedniku ŠZ Maribor, ki je prisotne lepo pozdravil. Povedal je, da upa, da se bo na koncu, po usklajevanjih, našla pot, ki bo prava za vse strani, saj je OKS-ZŠZ ena zveza, ki se mora povezovati in ne deliti na več stebrov.

B. Perko je na kratko predstavil 13 vsebinskih sklopov predlogov sprememb Pravil OKS-ZŠZ in še dejal, da so prisotni gradivo in zapisa z dveh posvetov v Ljubljani in Postojni prejeli predhodno, poslan pa jim bo tudi zapis tega posveta.

Pri predstavitvi sklopa »Predsednik OKS-ZŠZ« je B. Gabrovec pripomnil, da pri pogojih za kandidaturo pri predsedniku ni mišljena formalna izobrazba, ampak nekaznovanost, neoporečnost.

B. Perko je dodal, da je pri pogojih za določene funkcije oziroma članstvo v posameznih organih mišljena predvsem kompetentnost kadrov z namenom upoštevanja usmeritev dobrega upravljanja organizacije.

*Razprava:*

M. Pučnik je povedal, da ga veseli, da je OKS-ZŠZ prepoznal pomen študentskega športa v slovenskem prostoru in da so se tako študentje na ta način pridružili olimpijski družini. S spremembo statuta bodo imeli privilegij, a tudi obveznost, da bodo delali v dobro študentskega športa.

V. Sitar je menil, da imajo ne-olimpijski športi premalo glasov. Apeliral je na prisotne, da se to spremeni. Nekaj panog oz. disciplin iz te skupine je namreč tik pred vstopom na program olimpijskih iger.

J. Šega je bil tudi mnenja, da se ne-olimpijskim športom dodeli nekaj več glasov v Skupščini OKS-ZŠZ, skladno s predlogom Slovenske potapljaške zveze, ki ga je zveza že dala po javnem pozivu članicam OKS-ZŠZ k posredovanju pripomb k osnutku predloga Pravil OKS-ZŠZ.

Z. Kačičnik je povedal, da je kot bivši športnik vesel, da se športnikom daje večjo veljavo znotraj olimpijske družine, in sicer tako z vidika glasov v skupščini kot tudi podpredsedniškega mesta. Dodal je, da OKS-ZŠZ s predlogom stopa na pot še bolj demokratičnega vključevanja svojih članic, saj bi po predstavljenem predlogu imela vsaka članica glas v skupščini. Glede Komisije za integriteto v športu vidi njeno pomembnost tudi pri skrbi za integriteto športnikov, in sicer ne samo med njihovo športno kariero, ampak tudi po njej. S temi tremi spremembami, ki jih podpira, bo OKS-ZŠZ še bolj transparentna in športa vredna organizacija kot doslej.

K. Koren Miklavec je v imenu Komisije športnikov in Kluba slovenskih olimpijcev povedala, da podpira spremembe, saj bodo tako športniki aktivneje vključeni v soodločanje znotraj OKS-ZŠZ. Ne razume in sprašuje pa se, zakaj se športniki sploh morajo boriti za svoje pravice in se zagovarjati, zakaj so pomembni. Športniki so namreč gradniki obeh stebrov, tako tekmovalnega kot tudi športa za vse. Predlagala je, da se še poveča število glasov športnikov v skupščini, čeprav je res, da je v trenutnem predlogu napram preteklosti narejen velik korak glede zastopanosti športnikov. Velika dodana vrednost je predlog podpredsednika za to področje, zato upa, da bo ta del pravil sprejet in da bodo športniki dobili svojo veljavo. OKS-ZŠZ si bo s tem zagotovil legitimnost, predvsem v odnosu do države. Športniki bi na ta način prišli do pogovora z državo glede tem, ki so za njih aktualne (statusne pravice, dvojna kariera,…). Te spremembe so za področje športnikov nujne, seveda v sodelovanju z vsemi deležniki.

M. Žugelj je dejal, da je trenutno njegova zveza brez samostojnega glasu v skupščini, zato podpirajo predlog, da vsaka zveza oz. šport dobi svoj neposredni glas. Meni, da je potrebno nameniti več glasov ne-olimpijskim športnim zvezam. Vsi so šport, tako olimpijski kot tudi ne-olimpijski, zato morajo biti prisotni. Strinja se, da vsaka zveza dobi svoj glas. Izpostavil je, da nekateri subjekti dobijo glas tudi preko lokalnih zvez in imajo tako dvojni glas. Športi pa bi morali biti bolj enakovredno zastopani.

K. Kostevc je povedal, da podpirajo predlog, kjer dobi vsaka zveza članica glasovalno pravico, ker bo tako bolj demokratično in enakovredno.

M. Kos se je strinjal s spremembami Pravil OKS-ZŠZ. Pogovori so dolgotrajni, obširni, saj je sprememba Pravil OKS-ZŠZ dinamični proces, ki vodi v učinkovitejše delovanje oziroma boljše zadovoljevanje potreb članstva. Ne vidi nič slabega, da se spremembe statuta delajo pred volitvami, saj ni edini primer, ko se bo poskušalo pravila spremeniti pred volitvami. Še najmanj pa vidi nevarnost, da bi se spremembe predlagalo zaradi kakšnega kandidata za predsednika. Zdi se mu dobro, da vsaka zveza na lokalni ravni dobi svoj glas, da bo lahko vsak povedal svoje mnenje. Sedaj je v veljavi delegatski sistem, ki je povzročal nejevoljo na terenu. Vsebinsko gledano je tako tudi bolje. On kot delegat namreč ni pred vsako skupščino OKS-ZŠZ vsaki športni zvezi razlagal gradiva in pridobival njihova mnenja. Glede regijskih pisarn (RP) je M. Kos nadalje povedal, da se mu zdi pametno, da so bile ustanovljene, vendar na Koroškem, žal, ne deluje. Tu gre seveda za obojestransko odgovornost. Potrebno je narediti mehanizme za delo RP, določiti zadolžitve in pristojnosti, hkrati pa naj OKS-ZŠZ nudi RP pomoč. Zaključil je, da absolutno podpira regijske pisarne, a povečati je potrebno njihovo učinkovitost. Pri predlogu glede Komisije za integriteto M. Kos meni, da bi bil zaradi stanja duha v družbi poudarek bolj na etiki/morali, ne pa na nalogah Volilne komisije. To bi bil organ »slabe vesti«, ki bi predvsem svetoval in predlagal določene rešitve. Volilne naloge pa se mu zdi, da ni potrebno dodati med naloge te komisije, ker so volitve specifično opravilo. Poudarek naj bo torej na integriteti.

M. Kos se je nadalje zavzel za mandatarski sistem v smislu večje kohezivnosti, večje odgovornosti in tudi večje enotnosti ter povezanosti v želji, da bo OKS-ZŠZ deloval še bolj suvereno. Predlagal je, da se doda tudi možnost odpoklica predsednika, mandatar naj imenuje večino članov IO OKS-ZŠZ.. Mnenja je, naj se črta naziv prvi podpredsednik. Naloga predsednika je, da določi hierarhijo oz. zadolžitev za posameznega podpredsednika. V prvi vrsti naj ima prednost področje vrhunskega športa, pri čemer šport za vse ni nič manj pomemben.

B. Gabrovec se je strinjal, da se v Pravila OKS-ZŠZ doda možnost odpoklica predsednika. Povedal je, da se to določilo neformalno sicer že izvaja. Sam je namreč na decembrskih skupščinah, ob vsakoletnem pregledu poslovanja, članice prosil za zaupnico. Zdi se mu prav, da se uspešnost dela predsednika potrjuje vsako leto, kar naj se ustrezno uredi tudi v določbah Pravil OKS-ZŠZ.

S. Košir je potrdil, da v trenutnih pravilih ta možnost eksplicitno ni navedena.

J. Sodržnik je povedal, kot že na obeh predhodnih posvetih, da nasprotuje spremembam Pravil OKS-ZŠZ, tako s postopkovnega kot tudi vsebinskega vidika. Glede prvega je menil, da bi se morala najprej oblikovati delovna skupina, sestavljena iz različnih deležnikov krovne organizacije. Usklajen nabor predlogov sprememb z njihove strani bi šel nato naprej v usklajevanje, na javno razpravo in do organov OKS-ZŠZ. Sprememba Pravil OKS-ZŠZ pa je potekala ravno obratno. Pri sedanjih spremembah je strokovna služba oblikovala predlog, zato sprejem dokumenta poteka iz napačne strani. Sklicani posveti ne bodo bistveno vplivali na predlagane spremembe Pravil OKS-ZŠZ, saj so sklicani na koncu procesa. Leta 1994 je bil ustanovljen OKS-ZŠZ, kjer se je cel slovenski šport v vseh pojavnih oblikah združil pod eno streho. Združitev je temeljila na partnerstvu, da se vsi deležniki počutijo dobro in da je vzpostavljeno ravnovesje. Predsednik je bil določen s prvega stebra, prvi podpredsednik pa iz drugega stebra, tako je bilo vzpostavljeno ravnotežje, da sta oba stebra imela svojo težo. Nadalje je povedal, da se spremembe delajo, ko nekaj ni dobro, a OKS-ZŠZ deluje odlično, ne le olimpijski del, tudi šport za vse. Po mnogih letih hudih naporov so bile letos zagotovljene javne finance za RP. Po njegovem mnenju nekatere RP delajo dobro, druge slabo, kar je predvsem odvisno od ljudi. Nadalje je menil, da OKS-ZŠZ deluje ne le za športnike, ampak za vse družbene podskupine, saj gre za krovno organizacijo slovenskega športa. Športniki premalo izkoriščajo možnost, da pridejo v sistem tudi skozi nacionalne panožne športne zveze.

J. Sodržnik je nadaljeval, da znotraj OKS-ZŠZ, med vodstvom, pogovora o spremembah Pravil OKS-ZŠZ še ni bilo. Na izredni skupščini je bilo namreč povedano, da naj se vodstvo OKS-ZŠZ uskladi ter na skupščino pride s predlogom, za katerega bo dosežena visoka stopnja soglasja. Trenutni predlog ni tak, zato predlaga, da se s spremembami ne hiti ter se jih ne da v potrditev na naslednjo skupščino.

J. Sodržnik je še dejal, da bodo vsi kandidati za predsednika imeli program, v katerem naj bo tudi pogled, kako naj OKS-ZŠZ izgleda v bodoče, kako naj bo organiziran. Menil je, da je tik pred volitvami za predsednika OKS-ZŠZ neprimerno, da staro vodstvo vsiljuje nove rešitve novi ekipi. Zdi se mu, da je nesmiselno hiteti in na silo sprejemati Pravila OKS-ZŠZ, saj predlog potrebuje še kar nekaj dodelave. Od vodstva pričakuje, da se skupaj pogovorijo in najdejo najboljšo rešitev, ta predlog namreč športu za vse jemlje glasove in zmanjšuje moč drugemu stebru. Težnja pa je, da je v organizaciji vzpostavljeno ravnotežje.

M. Kos se ni strinjal z J. Sodržnikom, saj naj bi le-ta na vsak način želel prepričati prisotne, da naj se ne gre v spremembe Pravil OKS-ZŠZ. En glas za posamezno zvezo je, po njegovem mnenju, dobra rešitev, saj se bo na ta način vsak imel možnost izjasniti. Čudil se je, zakaj bi bile predlagane spremembe o bodoči organiziranosti OKS-ZŠZ problem za bodočega predsednika, saj bi on moral biti vesel, da se organizacija posodablja. Apeliral je vodstvu, da nadaljuje s postopkom spremembe Pravil OKS-ZŠZ, ne glede na stališče J. Sodržnika.

J. Sodržnik je odgovoril, da ne gre le za njegovo stališče, pač pa za stališče Strokovnega sveta športa za vse, ki ima enoten pogled na spremembe ter jasno in enotno stališče. Jasno je, da se ne more pripraviti predloga, ki bo dober za vse in bi bili z njim vsi zadovoljni. Povedal je primer, da imamo v lokalnem okolju 2750 društev, pri nacionalnih panožnih športnih zvezah olimpijskih športov pa je 10 zvez takšnih, ki imajo manj kot 10 društev, ena zveza pa ima le eno društvo. S Pravili OKS-ZŠZ, ki so bila sprejeta leta 2018, se je vzpostavilo ravnovesje, da so vsi vsaj približno zadovoljni.

S. Lipovšek je povedal, da podpira predloge sprememb Pravil OKS-ZŠZ, ker pomenijo večjo demokratičnost v samem delovanju organizacije, vključujejo športnike na mesta, kjer se odloča in ker vključujejo vse člane, ki delujejo na tem področju. Imeti je potrebno delovno gradivo, o katerem se na posvetih razpravlja in se ga izboljšuje. Ne vidi razloga, da se spremembe Pravil OKS-ZŠZ ne bi sprejele sedaj.

J. Sodržnik je povedal, da bo vsak kandidat za predsednika OKS-ZŠZ dobil mandat za spremembe in takrat bo le-te podprl. Leta 2018 je bil sprejet nemški model, vzpostavljeno je bilo ravnotežje med obema stebroma (51% za olimpijski šport in 33% za šport za vse). Ta Pravila OKS-ZŠZ so bila sprejeta z visoko stopnjo soglasja. Pri aktualnih predlogih sprememb tega ni. J. Sodržnik je še povedal, da na skupščinah nikoli ni prišlo do preglasovanja, z izjemo volilne skupščine.

I. Šumatič je povedal, da rolkarski šport pred časom sploh ni bil tretiran kot šport, bolj kot način življenja, sedaj pa so olimpijski šport. MOK torej določi, kateri šport bo olimpijski, kar vpliva na število glasov znotraj OKS-ZŠZ. Sedaj se srečujejo z organizacijskimi in finančnimi zadevami, do katerih pa ne bi prišlo, če bi bili prej že slišani in bili člani OKS-ZŠZ. Zakaj ne dajati več možnosti ne-olimpijskim športom, da imajo torej več glasov v OKS-ZŠZ, saj MOK lahko odloči, da bo izmed njih kakšen nov olimpijski šport.

F. Rozman je povedal, da je bila na področju lokalne skupnosti narejena velika sprememba, ko je bila RP vzpostavljena. S sistematičnim delom so namreč tudi v MO Ptuj prepoznali trud, kar je opazno tudi z vlaganjem sredstev v investicije na področju športa. Predlagal je, da se nadaljuje z delom na področju RP, saj so velika dodana vrednost. ŠZ Ptuj dobi letno le 1000 EUR od lokalne skupnosti, dobi pa tudi podporo OKS-ZŠZ, da lažje deluje v regiji. Ker je letos vzpostavljen sistem financiranja RP, so tudi zahteve za delo RP lahko večje.

E. Kolar je povedal, da spremembe Pravil OKS-ZŠZ potekajo v več smereh. Nekatere spremembe so nujne, da so Pravila OKS-ZŠZ bolj skladna sama s sabo, gre za slovnične oz. t.i. redakcijske popravke. Nekatere spremembe pa so razvojno pomembne, kot npr. področje integritete na različnih ravneh in zaščita športnikov. Zato sta v novem predlogu pravil dve strukturi, ki sta vezani na ti dve področji. Glede konsenza leta 2018 je povedal, da Gimnastična zveza Slovenije s takrat sprejeto rešitvijo ni bila in ni zadovoljna. Olimpijske športne panoge zagotavljajo 95% finančne koristi za OKS-ZŠZ, imajo pa le 51% možnosti odločanja pri razdeljevanju teh koristi. Povedal je, da Pravila OKS-ZŠZ potrjuje MOK in morajo biti skladna z njihovimi pravili. Glede ne-olimpijskih športnih panog meni, da bi morale biti bistveno višje vrednotene. Te zveze namreč tekmujejo na mednarodnih tekmovanjih, imajo nacionalne sisteme, reprezentance, tekmovalne programe, programe športa za vse, usposabljanja,…pa se jim po predlogu niža odstotek v procesih odločanja, kar je nedopustno. Po njegovem mnenju bi morali biti bistveno višje vrednoteni. Kar se tiče nemškega modela, je povedal, da imajo tam deželne športne zveze 33%. Pri nas pa lokalne športne zveze niso samo šport za vse, saj je ta prisoten povsod. Poudaril je, da je šport za vse programski pojem, šport na lokalni ravni pa organizacijski. Glede združitve OKS z ZŠZ je navedel podatek iz knjige dr. Šugmana, da naj bi se OKS združil z ZŠZ zaradi finančnih problemov slednje. Glede zagotavljanja javnih financ za RP je pojasnil, da so RP del organizacijske strukture OKS-ZŠZ in niso pravne osebe, kar so športne zveze na lokalni ravni. Nekatere športne zveze tako dobijo denar iz lokalnega okolja, nekatere pa ne. Nadalje je bil mnenja, da bo težko doseči visoko stopnjo soglasja znotraj vodstva, saj je J. Sodržnik vedno proti, ostali pa so za. Vseeno upa, da se bo našla konsenzualna rešitev. Glede na to, da je B. Gabrovec predsednik že 8. leto, se mu zdi korektno, da se spremenijo Pravila OKS-ZŠZ. Ne ve, zakaj bi bilo prepozno, če spremembe prinašajo boljše organizacijske rešitve. Meni, da predlagane spremembe niso namenjene nobenemu kandidatu za novega predsednika, mogoče prej nasprotno, da je ravno nasprotovanje spremembam Pravil OKS-ZŠZ bolj namenjeno kateremu izmed potencialnih bodočih kandidatov.

J. Sodržnik je potrdil, da so RP organizacijska oblika delovanja OKS-ZŠZ. Da sploh lahko funkcionirajo, pa so vezane na osrednje lokalne športne zveze v posamezni regij. Večina delegatov v skupščini OKS-ZŠZ pa ni iz RP.

B. Recek je v povezavi z RP povedal, da se športne zveze na njihovem območju pred vsako skupščino OKS-ZŠZ sestanejo, dogovorijo in skoordinirajo, da jih delegat nato lahko zastopa. Pridejo tisti, ki so aktivni. OKS-ZŠZ je npr. lansko leto izvedel projekt »Slovenska bakla« v sodelovanju z RP in s tem pridobil še večjo veljavo v lokalnem okolju. RP je pri tem projektu sodelovala s 27 občinami (koordinacija z župani, usklajevanje programa, …). Povedal je, da je OKS-ZŠZ tako dobil veljavo v regiji Pomurje, prepoznaven je tako tudi preko športa za vse. Zaključil je, da naj pri sprejemanju Pravil OKS-ZŠZ članice dosežejo visoko stopnjo soglasja, 100% pa nikoli ne bo.

B. Gabrovec je dejal, da spremembe Pravil OKS-ZŠZ niso pisane za nobenega novega kandidata za predsednika. Verjame, da se lahko najde način za uskladitev. V naslednjih dneh se bo sestal ožji, nato širši kolegij in tam bo povedal, kakšno je njegovo razmišljanje glede sprememb. IO OKS-ZŠZ je predviden 3.5.2022, ko se bo predlagalo, kaj gre naprej na Skupščino OKS-ZŠZ in kaj ne. Povedal je, da je pomembno, da smo strpni in konstruktivni. Računa, da bodo Pravila OKS-ZŠZ 85% usklajena po sestanku z vodstvom in po IO OKS-ZŠZ. Skupščina OKS-ZŠZ, ki bo sprejemala Pravila OKS-ZŠZ, je predvidena za 31.5.2022, če pa bodo potrebna daljša usklajevanja znotraj vodstva, pa bo skupščina sklicana na nekoliko kasnejši datum.

T. Barada je v imenu Strokovnega sveta za tekmovalni šport OKS-ZŠZ povedal, da se ta organ strinja s spremembami Pravil OKS-ZŠZ. Poudaril je, da te spremembe niso pisane zaradi njega, ker je napovedal kandidaturo za predsednika OKS-ZŠZ. Njegova športna zveza s predlogom sprememb pravil izgublja odstotke glasov v skupščini, ampak razume položaj, saj gre na račun športnikov, ki bodo pridobili svoj glas. Zanima ga, kaj je bolj ustrezno: ali da ima vsaka zveza - članica svoj glas ali da se odloča preko delegatov.

B. Recek je povedal, da je bilo v njihovem primeru vedno s konsenzom dogovorjeno, kdo bo delegat v skupščini. Gradivo je bilo vedno potrjeno znotraj vseh športnih zvez. Se pa strinja, da ima vsaka športna zveza svoj glas.

B. Gabrovec je predlagal, da vodje RP preverijo stališče pri lokalnih zvezah glede predloga ali naj ima vsaka zveza neposredni glas v skupščini. B. Gabrovec je še dejal, da so bili na področju športa za vse narejeni tektonski premiki v zadnjih dveh mandatih pod vodstvom J. Sodržnika. Zelo malo je bilo, tudi na kolegiju, preglasovanj. Vsebinsko bo za športnike s predlaganimi spremembami narejen velik skok, predvsem zaradi vzpostavitve podpredsedniškega mesta. Ločitev lokalnega športa in športa za vse pa se mu ne zdi dobra ideja.

Posvet se je zaključil ob 15:45.

Zapisala: Bojana Okorn Počivavšek